Sul sît www.folkest.com al è za l’invît ae edizion 2016, ma prime di cjalâ indevant, al è ben fâ un belanç de edizion 2015, sierade a Spilimberc cul conciert di musichis rinassimentâls di Angelo Branduardi. Andrea Del Favero dal 1979 al è il diretôr artistic di Folkest (la prime edizion a San Denêl si clamave Fieste di chenti).
Andrea, il calendari 2015 al è stât siôr di ospits (tra chescj Hevia, intervistât su la Patrie di Avost dal 2015, ndr): se tu vessis di ricuardâti une serade, cuale ti vegnie iniment par prime?
A part Hevia, come tu âs bielzâ dit, e sperant che nissun al vedi di ofindisi, mi vignarès di dîti Bella Ciao a San Vît dal Tiliment. Une riedizion a cinquante agns di distance dal spetacul che al à fat capî che la musiche popolâr e veve dut il dirit e lis potenzialitâts di jessi sunade intai teatris, no dome tes ariis des cjasis contadinis e tes fiestis di place.
––
Cemût ise cambiade la vuestre ativitât tai ultins agns (burocrazie, tais dai finanziaments…)?
Dal pont di viste de burocrazie le vin plui peloche, nuie ce dî. O scugnìn vê une persone che e fasi dome lis parts di burocrazie pai spetacui, pacs di cjartis par ca! Tais di finanziaments… pesants, al pont che o vin scugnût no rinovâ i contrats a personis che a lavoravin culì. Zovins, che al vûl dî ancje l’avignî de culture in Friûl… no ben…
––
La Regjon e à sielt di pontâ sui grancj events targâts “friuLIVEneziagiulia”, voaltris cemût le pensaiso?
Li o fevelìn di becins de promozion turistiche, no de culture; no cognòs avonde i numars par podê dâ un judizi, ancje se mi somee che une regjon dulà che ancjemò si vîf a misure di om e in fin dai conts l’ambient al è ancjemò in buinis condizions, forsit o varessin di pontâ di plui su tantis piçulis iniziativis par fâ cognossi dut ce che di biel o vin.
––
Ce edizion saraie chê di Folkest 2016?
Un teme impuartant, vignût fûr resonant su la prime vuere mondiâl e sul dì di vuê: Frontieris. E suntun Friûl che al varès di scjassâsi, di movisi par confrontâsi cu la Europe e il Mont. O corarìn sui confins de Europe, de Finlandie ae Pulie…
––
Tu sês organizadôr, ma prin di dut musicist professionist: “La Sedon Salvadie” e je stade tra lis primis formazions musicâls a pontâ su la musiche furlane e par furlan. Nus spieghistu cheste sielte?
La Sedon Salvadie e je stade la prime formazion musicâl furlane a proponi chel che si clamave folk-revival, cjapâ sù la musiche de tradizion (un cjant registrât di une femine, un bal imparât di un sunadôr di bessôl…) e tornâ a sunâle cun voie e intenzion gnove. Di une bande o vin cjapât sù dai vecjos dut ce che o podevin (cuntun metodi sientific), di chê altre o sin montâts suntun palc par proponi un spetacul…
––
Ce vuelial dî “musiche furlane” e “musiche par furlan” vuê?
Une mê constatazion un vore lineâr un pôcs di agns indaûr mi à tirât intor un “anateme”, dome parcè che o ai dite che e esist une musiche furlane (e al sarès il câs di studiâle prime di fevelânt) e una musiche par furlan (cjantade par furlan su schemis musicâi che a vegnin di altris lidrîs). Dut achì… In dì di vuê jo o continui a sunâ musiche furlane, a studiâle, e se mi capite a puartâle fûr dal Friûl. Ogni tant mi capite di scoltâ cualchi biel disc di musiche par furlan.
––
In Europe ce aiar tirial su la musiche tradizionâl?
No mâl, di sigûr e je plui rispietade che culì.
––
Chest an il Premi Folkest ae cariere al larà a Luigi Lai, il plui grant sunadôr di “launeddas” (strument tradizionâl de Sardegne, ndr) che al à puartât un strument milenari tai taetris di dut il mont!
Nol è un câs che il premi al sedi lât a lui, chest an. L’impuartant al è vê la fuarce di resisti ae globalizazion.
Cui puedial cjapâ sù il vuestri testemoni tra i zovins?
In chest moment no lu sai, o speri che al vegni fûr! ❚
________________________________________________
BIOGRAFIE
Andrea Del Favero al à tacât a sunâ tal 1982 cu La Sedon Salvadie, che tal 1986 e à publicât un LP che al à fat storie: Il gri e la moscje, cun Giulio Venier, Glauco Toniutti, Emma Montanari e Marisa Scuntaro e i miôr vecjos sunadôrs dal Friûl.
Dal ’88 al ’92 al sunât cui Current, insiemi cul sunadôr di pive (uillean pipes par inglês, cornamusa par talian, ndr) irlandese John McSherry, Silvio Orlandi ae ghironde e Lino Straulino e cui MOIA – music of the Italian Alps.
Tal ’90 La Sedon Salvadie e à publicât Salustri, tal ’93 Faliscjes, tal ’95 Stories, tal ’99 Strades di cjants, Cjantade di Nadâl tal 2001 e Il cîl da l’Irlande tal 2003, cun Bubola, Chieftains, Nuñez, Zitello…
Tal ’95 al è diretôr artistic di Canti Randagi, su lis cjançons di Fabrizio De Andrè (dulà che La Sedon Salvadie è a cjantât Cjant dal pastôr) e al à cjapât il premi Moret d’aur.
Tal 2001 al è jessût il libri Villotte e canti popolari del Friuli e, insieme cun Giulio Venier, la prime antologjie di regjistrazions origjinâls dal Friûl, Scric Bic Scarabic. Tal 2012 The river’s Dream Band – Sava Suite, progjet pe UNESCO cun Grollo e Marusic.
Al è diretôr artistic di Folkest de prime edizion de Fieste di chenti tal 1979 e al à vût sunât armoniche, liron o percussions in plui di trente discs. ❚
✒ Christian Romanini
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +
Gnovis / Gnûf libri di Diego Navarria pe La Patrie dal Friûl, “Patriarcjis tal cûr de Europe”Redazion
Joibe ai 13 di Otubar aes 6 sore sere (18:00) te Librarie Tarantola di Vie Vittorio Veneto 20 a Udin al è stât presentât il libri “Patriarcjis tal cûr de Europe”. Contis curtis e curiosis che a piturin cun snait lis figuris plui simbolichis de autonomie e de identitât de Patrie dal Friûl: i patriarcjis […] lei di plui +
fur_Latn fur_Latn fur_Latn unk fur_Latn fur_Latn unk fur_Latn fur_Latn unk fur_Latn fur_Latn unk fur_Latn fur_Latn unk fur_Latn fur_Latn unk fur_Latn fur_Latn unk fur_Latn fur_Latn fur_Latn fur_Latn unk fur_Latn fur_Latn fur_Latn fur_Latn fur_Latn fur_Latn fur_Latn fao_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn